Μαλβίνα Κάραλη

Η Μαλβίνα Κάραλη (Τερψιθέα Πειραιά, 3 Φεβρουαρίου 1952 - Αθήνα, 7 Ιουνίου 2002), γεννημένη ως Μαρία Σακκά, ήταν Ελληνίδα συγγραφέας, σεναριογράφος, δημοσιογράφος και παρουσιάστρια. Καταγόταν από τα Ψαρά από τον πατέρα της και από την πλευρά της μητέρας της από την Πύλο. Η Ψαριανή οικογένεια από γιαγιά της είχε ρίζες από την οικογένεια Λεοντή (από την οποία καταγόταν και ο Ιωάννης Λεοντής, γνωστότερος ως Ιωάννης Βαρβάκης).

Η Μαλβίνα ήταν το πρώτο παιδί από τον δεύτερο γάμο του πατέρα της. Ο Ψαριανός παππούς της Γιώργης Σακκάς, ήταν ναύαρχος του τότε Βασιλικού Πολεμικού Ναυτικού και η μητέρα της δασκάλα, το γένος Ιωάννη Χαρίτου, την οποία γνώρισε ο πατέρας της σε μετάθεσή του από την "Τράπεζα της Ελλάδος" στην Πύλο το 1950.

Ο αδελφός της Γιώργης-Αλκίνοος Σακκάς, ως παλαίμαχος της Λυρικής Τέχνης, απαντάται ευρέως στο διαδίκτυο, στην προσπάθεια καθιέρωσης της Λαϊκής Τηλεπιμόρφωσης Όπερας, παιδαγωγικού μέσου για την ενημέρωση του νεολαίου Ελληνικού κοινού πάνω στην Όπερα.

Με το πραγματικό της όνομα (Μαίρη Σακκά) συμμετείχε στις ταινίες «Ορφανή σε ξένα χέρια» (1962) του Ερρίκου Θαλασσινού, «Κατρακύλισμα... στο βούρκο» (1962) του Σπύρου Ζιάγκου και «Ορφανή στους πέντε δρόμους» του Παναγιώτη Κωνσταντίνου.

Απόφοιτη του Αρσακείου ή φοίτησε ένα έτος κατά δήλωση του μεγάλου αδελφού της, ο οποίος σε τηλεοπτική συνέντευξη και σε συνέντευξη στο «Πρώτο Θέμα», μας διόρθωσε ανακριβή στοιχεία γύρω από το εν λόγω θέμα.

Εργάστηκε επί χρόνια ως δημοσιογράφος σε εφημερίδες όπως η "Απογευματινή" και η "Ελευθεροτυπία" και ως αρθρογράφος στα περιοδικά "Φαντάζιο", "Επίκαιρα", "Γυναίκα", "Κλικ" και "01".

Η τηλεοπτική της καριέρα ξεκίνησε στην ΕΡΤ («"Οι νότες και τα λόγια"», 1988 - 1989, «"Μαγειρική τέχνη"» μαζί με τον Δημήτρη Ποταμιάνο, 1992 - 1993) και συνέχισε στους τηλεοπτικούς σταθμούς Seven X νυν ΣΚΑΪ («"Mea culpa"», 1992 - 1993, «"Η πόλις εάλω"», 1993), ΑΝΤ1 («"Το έγκλημα της Δευτέρας» και «Το έγκλημα της Τρίτης"», 1993 - 1994, «"Όσο υπάρχουν Έλληνες"», 1994), Star Channel («"Βίοι αγίων"», 1995, «"Μαλβίνα ρίχτεν"», 1999), ΣΚΑΪ νυν Alpha TV («"Μαλβίνα live"», 1995 - 1997, «"Αρνάκι με κους-κους"», 1996), Mega Channel («"Μαλβίνα hostess"», 1997 - 1998), Extra Channel («"Da Da"», 2001), κ.ά.

Οι πιο δημοφιλείς εκπομπές της ήταν το Mea Culpa (Seven X), Malvina Live (ΣΚΑΪ), Μalvina Hostess (Mega Channel), Malvina Rixten (Star Channel). Ο χαρακτήρας αυτών των τηλεοπτικών σόου, που συνήθως προβάλλονταν πριν ή μετά το κεντρικό δελτίο ειδήσεων, ήταν επιθεωρησιακός.

Παράλληλα, ως σεναριογράφος, τιμήθηκε με δύο κρατικά βραβεία σεναρίου για τις ταινίες «"Ξένια"» (1989) του Πατρίς Βιβάνκος και «"Κρυστάλλινες Νύχτες"» (1992) της Τώνιας Μαρκετάκη. Συνυπέγραψε επίσης τα σενάρια στις ταινίες «"Αρχάγγελος του Πάθους"» (1987) του Νίκου Βεργίτση και «"Ζωή χαρισάμενη"» (1993) του Πατρίς Βιβάνκος.

Έγραψε τα βιβλία «"Αθώος σαν αγαπημένος"» (εκδ. Καστανιώτη, 1989), «"Τα κορίτσια στη σαβάνα"» (εκδ. Νεφέλη, 1991), «"Πιο πολύ, πιο πολλοί"» (εκδ. Αστάρτη, 2000), «"Έρωτας και άλλες πολεμικές τέχνες"» (εκδ. Κάκτος, 1996), συλλογή κειμένων από τη στήλη της «Επ' αυτοφόρω» στο περιοδικό «Γυναίκα» από την περίοδο 1989 έως 1996 καθώς και σειρά πέντε βιβλίων μαγειρικής υπό τον γενικό τίτλο «"Η κουζίνα της Μαλβίνας"» («"Συνταγές για κόρες ακαμάτρες"», εκδ. Αστάρτη 1999, «"Μαλβινέζικα"», εκδ. Αστάρτη, 1999, «"Συνταγές για κουζίνα αποψάτη"», εκδ. Αστάρτη, 2000, «"Πιάτα της απάτη"ς», εκδ. Αστάρτη, 2000, «"Συνταγές κατάλληλες για όλους"», εκδ. Αστάρτη, 2001). Επίσης, έγραψε την μυθιστορηματική βιογραφία της Αλίκης Βουγιουκλάκη («"Γλυκό κορίτσι"», εκδ. Αστάρτη, 1997).

Το βιβλίο "Σαββατογεννημένη" (εκδ. Τσαγκαρουσιάνος, 2005 - με κείμενά της από το περιοδικό "Symbol" της εφημερίδας "Επενδυτής"), κυκλοφόρησε μετά το θάνατό της.

Έκανε τρεις γάμους και απέκτησε τρία παιδιά. Ο πρώτος γάμος της ήταν με τον βιβλιοχαρτοπώλη Βαγγέλη Κάραλη, ο δεύτερος με τον σκηνογράφο Γιώργο Πάτσα και ο τελευταίος με τον συγγραφέα Διονύση Χαριτόπουλο.

Πέθανε στην Αθήνα τον Ιούνιο του 2002 από καρκίνο. Κηδεύτηκε στο Πρώτο Νεκροταφείο Αθηνών.